[{"text_idx": "#000000", "text": "Internacia Tago de Neperforto 2021"}, {"text_idx": "#000001", "text": "La 2-a de oktobro, la Internacia Tago de Neperforto, estis tiel deklarita de la G\u0302enerala Asembleo de Unuig\u0302intaj Nacioj en la jaro 2007. Temis pri la naskig\u0302tago en 1869 de la granda praktikanto de neperforta protestado, Mahatmo Gandhi. Depost tiam, UN c\u0302iujare memoras la grandegan influon de la neperforta movado en la progresigo de la homaro en nia epoko."}, {"text_idx": "#000002", "text": "Universala Esperanto-Asocio, organizo kies fundamenta kredo estas la efikeco de paca komunikado kaj la komunikado de paco, memorigas la internacian komunumon, kaj tute aparte Unuig\u0302intajn Naciojn, ke sen sistema klopodo alfronti la problemojn de la mondo per paco, konfido, kaj preteco trovi komunan grundon per intertrakto kaj dialogo por la komuna bono, la homaro ne sukcesos venki la problemojn de nia planedo. Nia mondo bezonas kulturon de paco, toleremo, komprenemo \u2014 kaj evitado de perforto."}, {"text_idx": "#000003", "text": "Neperforto postulas kurag\u0302on por strebadi por homaj, civilaj kaj sociaj rajtoj. G\u0302i konsistigas kurag\u0302an rifuzon kontrau\u0306 la perfortoj praktikataj de potenculoj. C\u0302ar justaj rimedoj kondukas al justaj rezultoj, ni utiligu pacajn rimedojn por atingi pacajn celojn."}, {"text_idx": "#000004", "text": "Neperforto estas civila agado, esprimo de la volo de popoloj, ne de registaroj au\u0306 militistaroj. Tiel, por ke UN estu spegulo de la volo de popoloj, ni bezonas ke la popoloj estu pli kaj pli au\u0306skultataj de UN. Tio estas la vojo por atingi justecon kaj pozitivajn s\u0302ang\u0302ojn. Por ke neniu estu postlasita. Por ke ni havu veran tutmondan civitanecon."}, {"text_idx": "#000005", "text": "La rilatoj inter Esperanto kaj neperforto estas historie longaj. En tiu tago, kiam ni memoras pri Mahatma Gandhi, lia lukto kaj filozofio, ni ankau\u0306 memoras pri lia subteno de la ideo de monda helplingvo. La kvara prezidanto de UEA, la sviso Edmond Privat, estis persona amiko de Gandhi kaj gvidis eu\u0306ropan movadon por subteni la agadon de tiu granda pensanto kaj aktivulo."}, {"text_idx": "#000006", "text": "La ideoj kaj ekzemploj de Gandhi dau\u0306re estas fres\u0302aj kaj defias nin repensi la vojojn por dau\u0306ripova evoluigo, klimata agado, paco kaj homaj rajtoj. Ili invitas nin alfronti la defiojn pere de la vero kaj la kurag\u0302o. Ili invitas nin esti egalaj lau\u0306 digno kaj rajtoj, kaj ne permesi iun ajn trakti la homojn malegale."}, {"text_idx": "#000007", "text": "Universala Esperanto-Asocio, kiel organizo de civila socio, subtenas neperforton kiel vojon por socia justeco. Per Esperanto, g\u0302i subtenas internaciajn dialogon kaj solidarecon. Ni c\u0302iuj ekstaru kaj kunlaboru por pli bona mondo por c\u0302iuj."}, {"text_idx": "#000008", "text": "Entajpu viajn informojn sube au\u0306 alklaku piktogramon por ensaluti:"}, {"text_idx": "#000010", "text": "Vi komentas per via konto de Twitter."}, {"text_idx": "#000012", "text": "Atentigu min retpos\u0302te pri novaj komentoj."}, {"text_idx": "#000013", "text": "Sciigi min retpos\u0302te pri novaj afis\u0302oj."}, {"text_idx": "#000017", "text": "Subtenu UEA per membrig\u0302o: /alighoj/alighilo"}, {"text_idx": "#000018", "text": "Alig\u0302i al 1.182 aliaj abonantoj"}, {"text_idx": "#000020", "text": "Subtenu UEA per membrig\u0302o: "}]